ועדת הכנסת, כנסת 18, פרוטוקול מספר 7, 2009-05-25 10:00

זאב אלקין: בוקר טוב.

זאב אלקין: אני פותח את הישיבה.

זאב אלקין: הנושא הראשון על סדר-היום הוא קביעת מסגרת הדיון להצעות להביע אי-אמון בממשלה.

זאב אלקין: יש לנו השבוע שתי הצעות אי-אמון.

זאב אלקין: אגב, מי שיקרא היטב ויעיין בתקנון הכנסת יראה שזה פחות או יותר יהיה המצב רוב הזמן בכנסת הזאת, בגלל גודלן של הסיעות באופוזיציה.

זאב אלקין: יש כמה אפשרויות.

זאב אלקין: אפשר לקבוע מסגרת דיון של שלוש דקות לכל סיעה.

זאב אלקין: דליה, הבנתי שאתם ביקשתם חמש דקות לכל סיעה.

זאב אלקין: מקובל גם כך וגם כך.

זאב אלקין: מבחינתי אני לא רואה סיבה להתנגד לחמש דקות.

נסים זאב: אני חושב שלקואליציה אפשר לתת שלוש דקות ולאופוזיציה חמש דקות, כי להם יש הרבה יותר מה לומר.

אחמד טיבי: הוא צודק.

נסים זאב: על אחמד טיבי אני לא מוכן לוותר.

זאב אלקין: עדיין, ואני מקווה שכך זה גם יימשך בהמשך, חברי כנסת בקואליציה הזאת נהנים להגן על הממשלה מהדוכן.

זאב אלקין: לכן מבחינה זאת אין בעיה לאשר גם לקואליציה חמש דקות.

זאב אלקין: אדוני המזכיר, נדמה לי שסדר-היום הוא לא עמוס היום, אחרי האי-אמון יש רק ישיבה לזיכרו של חבר הכנסת רביץ, כך שאפשר להשאיר את זה חמש דקות לכל הסיעות.

זאב אלקין: אבל באופן עקרוני, אם יהיה לנו סדר-היום עמוס בימי שני מסוימים, בהחלט הקואליציה תשקול לצמצם את עצמה בהתאם להצעתך.

זאב אלקין: אני מעמיד להצבעה את ההצעה שמסגרת הדיון להצעת האי-אמון תהיה חמש דקות לכל סיעה.

זאב אלקין: מי בעד?

זאב אלקין: מי נגד?

זאב אלקין: מי נמנע?

זאב אלקין: ה צ ב ע ה בעד – רוב נגד – אין נמנעים – אין ההצעה אושרה.

זאב אלקין: 2.

זאב אלקין: קביעת ועדה לדיון בהצעה לסדר-היום בנושא: "לכ-50,000 ילדים בדואים אין גישה סדירה לרופא ילדים", הצעת חבר הכנסת עפו אגבריה

זאב אלקין: אנחנו עוברים לנושא השני שעל סדר-היום, והוא קביעת ועדה לדיון בהצעה לסדר-היום בנושא: "לכ-50,000 ילדים בדואים אין גישה סדירה לרופא ילדים", הצעת חבר הכנסת עפו אגבריה.

זאב אלקין: יש לנו הרבה סוגיות כאלה, שאנחנו כוועדת הכנסת נצטרך להכריע.

זאב אלקין: פנינו לראשי הוועדות השונות לגבי העמדה שלהם, לראות איפה יש מחלוקת ואיפה אין מחלוקת, וראשי הוועדות מרצונם מוכנים לוותר לוועדה אחרת.

זאב אלקין: לכן רוב הדיונים מהסוג הזה יהיו מחר.

זאב אלקין: אנחנו מחכים לתשובות מהוועדות השונות.

זאב אלקין: ההצעות שהושמעו במליאה היו שתיים: כספים ועבודה ורווחה ובריאות.

זאב אלקין: עמדתם של ראשי הוועדה איננה במחלוקת, ולכן הבאנו את זה היום.

רוברט אילטוב: אפשר להציע עוד הצעה?

זאב אלקין: כן.

זאב אלקין: יושב-ראש ועדת העבודה, הרווחה והבריאות, חבר הכנסת חיים כץ, מעוניין לדון בהצעה לסדר, והוא חושב שלפי תיאור הנושא, הנושא אכן שייך לתחום עיסוק הוועדה שלו.

זאב אלקין: יושב-ראש ועדת הכספים מצטרף לעמדתו של חבר הכנסת כץ וגם הוא סבור שהוועדה הנכונה היא ועדת העבודה, הרווחה והבריאות.

זאב אלקין: עמדת הייעוץ המשפטי גם היא לאותו כיוון, ועדת העבודה, הרווחה והבריאות.

רוברט אילטוב: יש ועדה נוספת, שהיא ועדת זכויות הילד.

נסים זאב: זה לא סטטוטורי.

רוברט אילטוב: זה לא קשור.

רוברט אילטוב: השאלה היא מה אנחנו מחליטים ומה אנחנו מצביעים בסופו של דבר.

רוברט אילטוב: הוועדה הזאת היא יותר נגישה, יותר פנויה.

רוברט אילטוב: במאמץ של תקציב ונושאים אחרים בוועדת העבודה והרווחה, הנושא ייתקע.

רוברט אילטוב: לכן ההצעה שלנו היא להעביר את הנושא לוועדה לזכויות הילד.

רוברט אילטוב: בכל מקרה, אנחנו לא מתנגדים, אנחנו מציעים הצעת ייעול.

אחמד טיבי: כבודה של הוועדה לזכויות הילד במקומה מונח, היא ועדה חשובה והנושא יכול להיות מתאים.

אחמד טיבי: אבל ועדת העבודה, הרווחה והבריאות היא הוועדה המתאימה יותר.

אחמד טיבי: מה עוד שבהצעה לא יהיה רק דיבור על 50,000 ילדים בדואים, אלא יהיה דיבור על כלל תשתית הבריאות.

אחמד טיבי: זה גם מה שמציע חבר הכנסת אגבריה.

אחמד טיבי: לכן ועדת העבודה היא הוועדה המתאימה.

זאב אלקין: אני חושב שיש הרבה היגיון במה שהצעת, כי הוועדות הלא-סטטוטוריות הן ועדות שהן יותר פנויות ויכולות לקדם נושאים.

זאב אלקין: במקרה הספציפי הזה זה לא כך מהנימוק שאמר חבר הכנסת טיבי, שההצעה לסדר עוסקת בגדול בתשתית הבריאות, ונמצא כאן גם חבר הכנסת המציע, מה גם שלא שאלנו את דעתו של יושב-ראש הוועדה לזכויות הילד, כך שזה אומר לדחות את ההחלטה למחר.

זאב אלקין: היות שהיתה גם הסכמה של יושב-ראש ועדת הכספים, אני מציע שנעביר את הנושא לוועדת העבודה, הרווחה והבריאות.

רוברט אילטוב: אין לנו בעיה.

זאב אלקין: כעיקרון אני חושב שהכיוון הזה הוא נכון, שהנושאים שרלוונטיים לוועדות מיוחדות ייכנסו לפול הזה.

זאב אלקין: אני מעמיד להצבעה את ההצעה להעביר את הדיון בהצעה לוועדת העבודה, הרווחה והבריאות.

זאב אלקין: מי בעד?

זאב אלקין: מי נגד?

זאב אלקין: מי נמנע?

זאב אלקין: ה צ ב ע ה בעד – רוב נגד – אין נמנעים – אין ההצעה התקבלה פה-אחד.

זאב אלקין: 3.

זאב אלקין: קביעת ועדה שתדון בהחלת דין רציפות על הצעת חוק סדרי השלטון והמשפט (ביטול החלת המשפט, השיפוט והמינהל)(תיקון)(עריכת משאל עם), התשס"ח-2008, כ/238

זאב אלקין: הנושא השלישי על סדר-היום הוא קביעת ועדה שתדון בהחלת דין רציפות על הצעת חוק סדרי השלטון והמשפט (ביטול החלת המשפט, השיפוט והמינהל)(תיקון)(עריכת משאל עם), התשס"ח-2008.

זאב אלקין: מדובר בהצעת חוק שהוצעה כהצעת חוק פרטית בכנסת הקודמת, עברה קריאה טרומית.

זאב אלקין: בכנסת הקודמת היה דיון ארוך והוחלט לדון בה במסגרת ועדה משותפת של ועדת הכנסת וועדת החוקה, בראשות יושב-ראש ועדת הכנסת.

זאב אלקין: במסגרת הזאת התקיים דיון, הצעת החוק קודמה ועברה קריאה ראשונה והיתה בשלב די מתקדם בהכנה לקראת קריאה שנייה וקריאה שלישית.

זאב אלקין: אבל היות שהכנסת התפזרה טרם עת, לא הושלם טיפול בהצעת החוק הזאת.

זאב אלקין: אני, כאחד המציעים בכנסת הקודמת, ביקשתי לחדש את הדיון ולהעמיד את השאלה של החלת דין רציפות.

זאב אלקין: אבל לפני שדנים ברציפות צריכים לקבוע את המסגרת.

זאב אלקין: באתי בדברים עם יושב-ראש ועדת החוקה החדש והצעתי לו לשמור את המסגרת הקיימת, להקים ועדה משותפת לוועדת הכנסת ולוועדת החוקה בראשות ועדת הכנסת.

זאב אלקין: ההצעה הזאת מקובלת גם עליו.

זאב אלקין: מבחינה מספרית, היות שהוועדות קטנות יותר מאלה של הכנסת הקודמת, שנינו התגבשנו להצעה של 10 חברי כנסת, חמישה מכל ועדה.

רוברט אילטוב: מה הסיבה שבראשות הוועדה הזאת לא יעמוד יושב-ראש ועדת החוקה?

רוברט אילטוב: כי הנושא מטפל במשפט ובנושאים חוקתיים.

זאב אלקין: בדרך כלל נהוג בהמשך הטיפול בחוקים לשמור מסגרות שהיו קיימות, שהטיפול כבר התקיים.

זאב אלקין: אם היה מדובר בוועדה רגילה, זה בכלל לא היה עומד בסימן שאלה האם להעביר את זה לוועדה אחרת או לא, אלא זה היה נשאר באותה ועדה.

זאב אלקין: כאן, בגלל שמדובר בוועדה משותפת, זה דורש החלטה מיוחדת ולא הולך באופן אוטומטי.

זאב אלקין: אבל הנוהג הוא לשמור אותן מסגרות.

זאב אלקין: היות שאז זה היה בראשות יושב-ראש ועדת הכנסת, זאת היתה גם ההצעה עכשיו.

זאב אלקין: כפי שאמרתי, זה מקובל גם עליו.

אחמד טיבי: העיקר שזה לא יהיה בוועדת החוץ והביטחון.

זאב אלקין: הסיבות לכך היו, שלא הלכו שם במסלול של חוק יסוד: משאל עם.

זאב אלקין: אם היו הולכים במסלול הזה, בוודאי זה היה מגיע לוועדת החוקה.

זאב אלקין: אלא הלכו במסלול שקשר את זה לוועדת בחירות כמשהו ייחודי מאוד בתנאים האלה, וזה היה הנימוק אז לכניסה של ועדת הכנסת בכלל לתחום העיסוק ולהקמת ועדה משותפת כפי שהוקמה.

זאב אלקין: חבר הכנסת גילאון, בבקשה.

אילן גילאון: אני רוצה לדבר למהות של העניין.

אילן גילאון: אם אומר דברי שגגה או דברי שטות, תייחס את זה להיותי חדש בעניין.

זאב אלקין: כולנו נלמד ממך, אבל כרגע אין פה דיון על הרציפות עצמה.

אילן גילאון: למה צריך ללכת באיוולת הזאת של משאלי עם?

אילן גילאון: עד כמה אפשר להגיע עם עריצות הרוב בתוך הכנסת הזאת?

אילן גילאון: הרי הרוב כאן מחשק את עצמו בכל הצורות שרק אפשר.

אילן גילאון: בשבוע שעבר היינו עדים לעניין הזה שהסגנים יצרו בוועדות.

אילן גילאון: אתה מחושק בכל מקום.

אילן גילאון: אז בואו נחליט שאנחנו קובעים החלטה שמחבלת בכל תהליך שאפשר לקבל אותו ברוב.

אילן גילאון: כי אחרת אני לא מבין.

אילן גילאון: במדינה דמוקרטית יש בחירות, זה משאל עם.

אילן גילאון: אם הייתי צריך להציע חוק, הייתי אומר שהבחירות ייערכו למחרת הבחירות, תמיד, וזאת התוצאה שתקבע.

אילן גילאון: כי אז האנשים היו רואים איזו שטות עם עשו והיו מתקנים את ההצבעה שלהם.

אילן גילאון: למה 80?

אילן גילאון: למה לא 90?

אילן גילאון: למה לא 100?

זאב אלקין: אתה מדבר על הצעות אחרות, שאפשר להתווכח עליהן, ניסיונות לשריין חוקים מסוימים ברוב של 80.

זאב אלקין: הצעת החוק שעומדת כאן לדיון היא לא הצעת חוק שעוסקת בשריון ברוב מיוחס.

אילן גילאון: זאת הצעתך, לא?

זאב אלקין: כן, אבל זה לא קשור להצעת חוק, שאני אחד מהיוזמים שלה, שקשורה לנושא של 80 חברי כנסת בירושלים.

אילן גילאון: כפי שאמרתי, אם אמרתי דברים לפני זמנם או דברי שטות, תייחס את זה להיותי חדש בעניין.

זאב אלקין: זה לא שטות, אבל זה לפני זמנם.

אילן גילאון: מספיק עם משאלי העם האלה.

זאב אלקין: מדובר בהצעת חוק שהתקדמה מאוד בכנסת הקודמת, לא קשור בכלל לעריצות הרוב בכנסת הזאת.

זאב אלקין: היה רוב גדול מאוד בעד הצעת החוק הזאת גם בכנסת הקודמת, שדיברה על פתרון לבעיה שנוצרה מסתירה משני מצבים.

זאב אלקין: מצד אחד החוק היום מדבר על כך שלצורך מסירת שטח נחוץ לעשות משאל עם.

זאב אלקין: מצד שני, לא עבר חוק יסוד: משאל עם, ולכן אין מנגנון לעריכת משאל עם.

זאב אלקין: אז בא המחוקק ואמר: היות שנוצרה לי כאן סתירה, אני לא מסוגל היום.

ארבל אסטרחן: לא נוצרה סתירה.

ארבל אסטרחן: לא היתה משמעות בהיעדר חוק יסוד: משאל עם.

זאב אלקין: זאת לא סתירה.

זאב אלקין: לא היתה דרך לבצע את משאל העם שהחוק הקיים מדבר עליו ללא מנגנון של משאל עם.

זאב אלקין: ואז המחוקק אמר שהוא לא רוצה או לא מסוגל היום לחוקק חוק יסוד: משאל עם, בין השאר בגלל השיקולים שאדוני ציין.

זאב אלקין: מצד שני, החקיקה הקיימת כן מדברת על צורך במשאל עם במקרה הספציפי של הוויתור על שטח.

זאב אלקין: לכן, במצב כזה, המחוקק מציע מנגנון מיוחד לעריכת משאל עם.

אילן גילאון: שאלתי בעינה עומדת: למה?

זאב אלקין: בהחלט תהיה רשאי להביע את עמדתך ברגע שיהיה דיון לעצם הסוגיה האם כן רציפות או לא, והאם החוק הוא טוב או לא.

זאב אלקין: אבל אנחנו כרגע דנים בסוגיה הפרוצדוראלית של המסגרת שתדון בכלל בהחלת דין רציפות.

זאב אלקין: אחרי שנקבע את המסגרת, נפנה לממשלה, נשאל לחוות דעתה האם היא בעד או נגד החלת דין רציפות, נחכה לחוות דעתה.

זאב אלקין: כשתתקבל חוות הדעת נכנס אותה מסגרת שנקבע כאן והיא זאת שתחליט האם לבקש מהמליאה להצביע בעד רציפות או לא.

זאב אלקין: הדרך עוד ארוכה, ובוודאי תוכל פעמים רבות להביע את עמדתך בנידון.

זאב אלקין: חברת הכנסת איציק, בבקשה.

דליה איציק: אדוני היושב-ראש, אדוני המזכיר, חבריי חברי הכנסת, בוקר טוב.

דליה איציק: נראה, אדוני, שיש כאן משהו הרבה יותר סבוך ומורכב והעניין הוא לא עניין פוליטי.

דליה איציק: היו ממשלות ימין שרצו משאל עם, והיו ממשלות שמאל שרצו משאל עם, והעניין איננו עניין פוליטי.

דליה איציק: איך אני יודעת?

דליה איציק: הרי מי שהביא את ההצעה הזאת הוא חבר הכנסת דוד טל.

זאב אלקין: זה היה חבר הכנסת אביגדור יצחקי שאחר כך הוריש אותה לחבר הכנסת דוד טל.

דליה איציק: יפה.

דליה איציק: וגם יושב-ראש הוועדה היה שייך למפלגה הזאת שקוראים לה "קדימה".

דליה איציק: לכן, רוברט, צריך להקפיד ולראות מה אנחנו עושים פה.

דליה איציק: אני לא בטוחה ששר החוץ, שבמקרה לגמרי הוא במפלגה שלך, היה מאוד אוהב את הרעיון שלא ישאלו אותו, שזה לא יהיה בוועדה כלשהי – מה זה אומר מבחינת העולם, האם יש פה איזושהי בעיה.

דליה איציק: אני גם לא הייתי בטוחה ששר הביטחון, שהוא לא מהמפלגה שלי, לא היה רוצה לשמוע מה אומרים.

זאב אלקין: בכנסת הקודמת מפלגתו של שר הביטחון קיבלה החלטה לתמוך בהצעת החוק.

רוברט אילטוב: בעניין הצעת החוק יש לנו עמדה ברורה.

דליה איציק: לא מזמן אמר לי חבר הכנסת אלדד על כך שאומרים "דברים שרואים מכאן לא רואים משם", שהוא חייב להביא מומחה לראייה, להושיב מישהו על הכיסא של ראש הממשלה ולראות למה דברים שרואים מכאן לא רואים משם.

דליה איציק: האם יש משהו בצבע, במרחק?

דליה איציק: היות שאתם עכשיו שם, והיות שאתם עכשיו מנהלים את העניינים, זה צריך להיות האינטרס שלכם.

דליה איציק: מה שאני מציעה עכשיו זה לא להצביע היום, להתייעץ עם שר הביטחון, להתייעץ עם שר החוץ, לראות מה הם אומרים על הדבר הזה.

דליה איציק: לא עולה בדעתי ששר החוץ יוצא מן התמונה הזאת.

דליה איציק: חבר הכנסת אילטוב, אני מעירה בעיקר לך, אני לא חושבת שיש מחלוקת עם חברי הכנסת האחרים.

דליה איציק: גם לא דיברתי על כך עם ראש הממשלה, אבל יש לי יסוד סביר להניח שראש הממשלה מאוד לא היה רוצה עכשיו שיביכו אותו בסוג כזה של הצעה.

דליה איציק: לכן, חבר הכנסת אלקין, אנחנו נהיה פה מחר, בעזרת השם, גם בשבוע הבא.

דליה איציק: אני מציעה שתתייעצו עם הגורמים ולא נצביע היום, נצביע כשתחליט בהיותך יושב-ראש הוועדה.

זאב אלקין: השיקולים שאת מדברת עליהם הם בהחלט שיקולים כבדי משקל, אבל הם רלוונטיים לדיון עצמו, כן להחיל דין רציפות או לא, שאז חברי כנסת צריכים לגבש את עמדתם.

זאב אלקין: ממילא דיון הרציפות לא יתקיים לפני שהממשלה תגבש את עמדתה.

דליה איציק: כל מה שאתה אומר הוא נכון.

דליה איציק: חבר הכנסת טיבי לא יאהב את מה שאני אומרת, אבל יש מספיק מדינות בעולם שהיו מאוד שמחות שההצעה הזאת עכשיו תיעשה.

דליה איציק: גם להם יש פריימריס, במדינות הערביות, וגם הם ירצו לעשות קצת פוליטיקה על חשבוננו, למה לא.

דליה איציק: גם הם ירצו להראות שיש פה פשיסטים שהגיעו לכאן.

דליה איציק: אתה תתפלא, אני הרבה יותר קרובה אליך מאשר לחברים שהם לכאורה באופוזיציה.

דליה איציק: לכן אני מציעה לך הצעת ידיד: הרי הרוב יהיה לך גם מחר וגם מחרתיים.

דליה איציק: אל תעלה את זה היום לסדר-היום, נבדוק מה קורה, תבדקו עם שר הביטחון.

זאב אלקין: מבחינה לא פורמאלית אפשר להתייעץ.

זאב אלקין: כשזה היה כאן על סדר-היום כמובן נציגי הסיעות השונות יכלו להתייעץ, ולסיעות השונות יש עמדות די מגובשות.

זאב אלקין: זאת הרי הצעת חוק שהיתה בשלב מתקדם מאוד בכנסת הקודמת.

זאב אלקין: אבל מבחינה פורמאלית אנחנו לא יכולים לפנות לממשלה, ודיברנו על זה גם עם היועצת המשפטית.

דליה איציק: לא אמרתי שתפנה לממשלה.

דליה איציק: אמרתי שתאפשר פסק-זמן להתייעצויות נוספות.

זאב אלקין: חבר הכנסת טיבי, בבקשה.

אחמד טיבי: טכנית מה שמובא להכרעה של הוועדה הוא השאלה האם להעביר את זה לוועדה זו או אחרת.

זאב אלקין: השאלה היא מי הוועדה שמוסמכת בכלל לשאול את הממשלה ולדון בסוגיה.

אחמד טיבי: לכן ביקשת מחבר הכנסת גילאון לא לדבר על עצם הרעיון של דין רציפות.

אחמד טיבי: אבל האמת היא שאי-אפשר לברוח מהעיקרון, מהמהות של השאלה של משאל עם כן או לא.

אחמד טיבי: בחטף אומר שאנחנו מתנגדים למשאל עם, כי בחירות היו.

אחמד טיבי: גם הביטוי לא מתאים, גם ההגדרה לא מתאימה.

אחמד טיבי: בחירות היו, והכרעה צריכה להיות בקלפי.

אחמד טיבי: מטרת משאל העם היתה אך ורק כדי למנוע אפשרות של נסיגה באמצעות קבלת הכרעה דמוקרטית, באמצעות רוב רגיל.

אחמד טיבי: האמת היא שהפוך על הפוך.

אחמד טיבי: מצדי, תעבירו את ההחלטה הזאת כפי שאתם רוצים.

אחמד טיבי: בדיוק זה הזמן להעביר את ההחלטה הזאת כדי שכל העולם יראה מה הפרצוף האמיתי של הממשלה הזאת.

אחמד טיבי: למה לעכב?

אחמד טיבי: בניגוד למה שאומרת דליה, לעכב כדי לא לתת אפשרות, אני מציע שתעבירו משאל עם ברוב של 109 חברי כנסת, פלוס חברי הכנסת של מרצ.

אחמד טיבי: העיקר לא לסגת.

אחמד טיבי: זה הפרצוף האמיתי של הממשלה הזאת, אדוני.

אחמד טיבי: לכן טוב שהדברים האלה באים לידי ביטוי עכשיו, כאשר הממשלה מתגבשת, כאשר העולם רואה מה הפרצוף האמיתי של המדיניות של ממשלת ישראל גם בנושא שתי מדינות וגם בנושא הנסיגה מהגולן.

דליה איציק: לעומת הפרצוף של כמה מדינות ערב.

רוברט אילטוב: אתה באמת מוכן לשתי מדינות?

אחמד טיבי: כן.

רוברט אילטוב: ואיפה אתה תהיה?

חנין זועבי: אבל הן לא מדינות כובשות, חברת הכנסת דליה איציק.

חנין זועבי: אין שם כיבוש, אין שם גזענות כמו פה.

אחמד טיבי: חבר הכנסת אילטוב, כל אחד מאתנו יגור במדינה שבה הוא נולד.

אחמד טיבי: מה דעתך?

רוברט אילטוב: אתה תגיד לאיזה עם אתה שייך.

אחמד טיבי: הכנסת הזאת תתרוקן, לא יישארו כאן חברי כנסת חוץ מאתנו.

אחמד טיבי: אנחנו היחידים שנישאר פה.

יריב לוין: יש כאן ויתור פומבי על זכות השיבה, אל תזלזלו במה שהוא אומר.

אחמד טיבי: היות שהעבודה קיבלה את העיקרון שלי, שכל חבר כנסת יגור במדינה שבה הוא נולד, אני מעמיד את זה להצבעה.

אחמד טיבי: אתה לא תישאר פה דקה.

אילן גילאון: טיבי, אז גם אני הולך.

אחמד טיבי: בערבית אומרים: ילד רע מביא למשפחה שלו את הקללה.

זאב אלקין: חבר הכנסת לוין, בבקשה.

יריב לוין: אני מציע שנקיים היום הצבעה.

יריב לוין: עם כל הכבוד לטיעונים שובי הלב של חברת הכנסת איציק, ההיתממות המעושה הזאת, לפחות לטעמי, היא לא במקומה.

דליה איציק: אל תיתן לי ציונים.

דליה איציק: אל תדבר אלי בסגנון הזה.

דליה איציק: זה מכבר הגעת, קצת צניעות לא תזיק לך.

דליה איציק: חוצפה.

יריב לוין: רק לפני שבוע ולפני שבועיים, בעוד ראש הממשלה נמצא במהלך שליחות קריטית בוושינגטון, ראינו את אותה הדאגה לא להביך את ראש הממשלה, לא לייצר עליו לחץ, לאפשר לו לעבוד בשקט.

יריב לוין: בדיוק שמענו וראינו את אותה דאגה הזאת שהובעה כאן, ולכן אני מצטער, אבל זו היתממות מעושה.

יריב לוין: זה לא ציון, זו פשוט עובדה.

יריב לוין: אני חושב שאין שום מקום לעכב את העניין.

דליה איציק: אתה נמצא פה דקה ורבע.

יריב לוין: העניין הזה היה מסתיים זה מכבר, בהנחה שהכנסת הקודמת לא היתה מתפזרת טרם זמנה.

יריב לוין: לכן ראוי שאנחנו נדון בו, נדע מהי עמדת הממשלה, לא נביך אותה אלא נקבל ממנה עמדה בשאלה שהיא שאלה מהותית שעומדת במקום גבוה בסדר-היום הציבורי, ונוכל מכאן להמשיך ולסיים את הדיון בעניין הזה.

יריב לוין: חברת הכנסת איציק, אני מציע שבמידה שהסיבה להצעה שלך היא פשוט ההתנגדות לחוק, שהדבר הזה ייאמר על השולחן.

יריב לוין: כך לטעמי צריך לנהוג, גם בלי להיות פה תקופה ארוכה.

דליה איציק: חבר הכנסת לוין, אני מאוד מתרשמת מאיך שהשתלטת כל כך מהר על הכנסת, כי כנראה אתה הרבה מאוד שנים פה.

דליה איציק: קצת צניעות לא תזיק לך.

יריב לוין: יש לי זכות לקבל שיעור, אז הרווחתי.

דליה איציק: דבר שני, לא זה מה שאמרתי, וקצת תירגע.

דליה איציק: תראה שבהרבה מאוד מקרים אתמוך בהרבה מאוד הצעות שלך, כי אני כבר הייתי שם.

אחמד טיבי: לא צריך להתגאות בזה.

דליה איציק: כבר הייתי חדשה, צעירה.

דליה איציק: היום אני בוגרת, אני כבר מבינה שלא עושים תקנון והצעות חוק שמתאימות רק למישהו אחד.

דליה איציק: אצלכם הגלגל יתהפך הרבה יותר מהר.

דליה איציק: לכן תירגע.

דליה איציק: כל מה שאמרתי הוא דבר נכון, נתתי לך דוגמה חיה של מה שיקרה, שיהיו מי שיעשו בזה שימוש.

דליה איציק: במקום להגיד תגיד רבה, אתה אומר שזו היתממות מעושה.

יריב לוין: זה המצב, חברת הכנסת איציק.

יריב לוין: איפה היית לפני שבועיים כאשר ראש הממשלה היה בשליחות ופעלתם כמו שפעלתם?

דליה איציק: מה פעלנו?

דליה איציק: אני לא יודעת על מה אתה מדבר.

זאב אלקין: חבר הכנסת בילסקי, בבקשה.

זאב בילסקי: אדוני היושב-ראש, אני רוצה להציע הצעה שהיא במישור אחר לגמרי.

זאב בילסקי: היתרון שלי הוא דווקא בכך שהגיע לפה לא מכבר.

זאב בילסקי: אני מסתכל על אדוני כבר שלושה חודשים, איך הוא מנהל את הישיבות והצבעות.

זאב בילסקי: אני מציע לשקול דרך שתביא הרבה יותר כבוד לבית הזה, כי אתה יודע שאנחנו לא נהנים פה מעודף כבוד.

זאב בילסקי: אני לא מחדש לך משהו לגבי ההתייחסות.

זאב בילסקי: כל שלושה החודשים האלה אני שואל את עצמי למה זה, איך יכול להיות שבית המחוקקים, המקום שהרבה אנשים היו רוצים להגיע אליו, נהנה מתדמית כל כך ירודה.

זאב בילסקי: זאת דוגמה לכך, ואני פונה לשכל הישר של אדוני, כי אני מכיר אותו כבר הרבה מאוד שנים.

זאב בילסקי: יש פה הצעה, שיושבת-ראש הסיעה הגדולה ביותר בכנסת פונה אליך ואומרת לך: אני חושבת שמסיבות אלה צריך לדחות את זה בכמה ימים.

זאב בילסקי: אני מסתכל עליך ואני רואה שאתה עכשיו מוליך לדיון, חבר כנסת אחד אומר כך, שני מתלהם, שלישי אומר אחרת, וכבר הכול יוצא החוצה.

זאב בילסקי: למה שאדוני לא יפעל לפי שכל טוב, גם בעיני אלוקים וגם בעיני אדם, ויגיד: ביקשת דחייה, נדחה את זה בשבוע.

יריב לוין: אבל דחייה לצורך מה, חבר הכנסת בילסקי?

זאב בילסקי: לפעמים ניסיון בחיים זה הרבה מאוד.

זאב בילסקי: נוצרת פה דינאמיקה.

זאב בילסקי: ברגע שמישהו מבקש ממך משהו, ואתה נענה לו, לאותו אדם יש הרגשה שהוא נמצא בתוך מועדון שמקשיבים לו, שלא הכול הולך לפי ידיים.

נסים זאב: זהו בדיוק, אנחנו פה לא רוצים להיות במועדונים.

נסים זאב: זאת כנסת.

זאב בילסקי: לכן אני חושב, שלאור הנימוקים החכמים מאוד שהציעה חברת הכנסת דליה איציק, ולאור מה שאמר חבר הכנסת טיבי, שיש לו יכולות מופלאות להסביר את מה שאנחנו רוצים להבין בדרך אחרת לגמרי - - -

דוד רותם: לא, הוא מנסה להסביר את מה שהוא רוצה להגיד.

זאב בילסקי: עם כל הכבוד, כדאי לפעמים להקשיב לו.

זאב בילסקי: לכן לא ייגרע שום דבר מעולמו של הקדוש-ברוך-הוא אם היושב-ראש ייענה לבקשתה של חברת הכנסת דליה איציק ויגיד שההצבעה נדחית.

זאב בילסקי: הזכות שלך תמיד לכנס את הוועדה, להביא את זה שוב, בעוד שבוע או בעוד שבועיים, ובינתיים יכול להיות שתימלך בדעתך ואולי ההצעה שלה להתייעץ עם שרים ולראות שהיום אנחנו במצב שזה לא הדבר הכי חשוב דווקא להביא עכשיו, אחרי כל מה שהבאנו בשבועות האחרונים.

זאב בילסקי: לכן אני מבקש ממך לשקול לא מהנימוקים הבילטראליים הבין-לאומיים, אלא רק כדי שאנחנו ננסה ליצור פה איזושהי ועדה שמתחשבת באנשים, בייחוד אם זאת הסיעה הגדולה ביותר בבית.

זאב אלקין: תודה רבה, חבר הכנסת בילסקי.

זאב אלקין: בבקשה, חבר הכנסת נסים זאב.

נסים זאב: אני רוצה להעיר לחברת הכנסת דליה איציק, שמדברת על צניעות.

נסים זאב: הגמרא אומרת שלומדים צניעות מהחתול, ולכן את לא יכולה לפנות לחבר הכנסת שהוא בכל זאת עורך-דין ויש לו ניסיון חיים רב.

נסים זאב: אולי הוא לא היה בכנסת הרבה שנים, אבל יש לו ניסיון הרבה יותר ממני.

נסים זאב: עובדה שהוא הרבה יותר משכנע ממני.

דליה איציק: למה יש לו יותר ממך?

נסים זאב: כך אני חש.

נסים זאב: אולי זה תסכול, אבל זו התחושה שלי.

נסים זאב: אדוני היושב-ראש, אם יש להתפלא על מישהו בחדר הזה זה על אחמד טיבי.

נסים זאב: הוא היה יועצו של יאסר ערפאת, ויאסר ערפאת אמר את ההצהרה הכי נכונה.

אחמד טיבי: אני גאה בזה.

נסים זאב: בוודאי, אנחנו גם גאים בך.

נסים זאב: הוא אמר שמה שינצח את מדינת ישראל זה הרחם של האישה הפלסטינית.

נסים זאב: אז מה הדאגה שלך אם יהיה משאל עם במדינת ישראל?

אחמד טיבי: חכה עוד 50 שנה.

נסים זאב: הרי אתם מתרבים, בן פורת יוסף.

נסים זאב: אז מה הבעיה שלכם על משאל עם?

נסים זאב: אדרבה.

אחמד טיבי: כמה ילדים יש לך?

נסים זאב: מה זה משנה?

נסים זאב: אני לא רוצה להתחרות אתך.

אחמד טיבי: לי יש שתי בנות, לך כמה יש?

נסים זאב: אתה דוקטור, מה זה קשור אלי?

אחמד טיבי: 22 ילדים יש לך.

אחמד טיבי: כל הזמן סופרים אותנו.

אחמד טיבי: כל הבוקר סופרים אותנו.

אחמד טיבי: יש אחד מומחה לספירת ערבים, קוראים לו פרופסור סופר.

דוד רותם: יש לך טעות, חבר הכנסת טיבי, לא סופרים אתכם.

זאב אלקין: אנחנו גלשנו כאן בדיון הזה לגופם של חברי כנסת הרבה יותר מאשר לגופה של ההצעה.

זאב אלקין: אני מציע שנדבר על הנושא עצמו.

ציון פיניאן: גלשנו לרחמיהם של חברי הכנסת.

נסים זאב: אם זאת דחייה של 24 שעות כדי לישון על ההצעה הזאת ולקום בבוקר עם החלטה מסוימת שזה יכול לעזור, אני מבין.

נסים זאב: אבל כמעט כל שבוע כשמביאים נושא, פרט לאי-אמון, יש בקשה לדחות.

נסים זאב: לכן אם אנחנו רוצים לדחות, בסופו של דבר נמצא את עצמנו ברשימה של דחיות שנדון בהן אולי רק בקדנציה הבאה.

נסים זאב: לכן כשבא נושא, אם אין עניין רציני, מהותי, עם נימוקים רציניים לדחייה, לא צריך לדחות.

נסים זאב: הרי לא מחר נקבל החלטה בסוגיה הזאת, זה ייקח עוד חודשים רבים ואולי שנים עד שהנושא הזה יבוא להכרעה בכנסת.

זאב אלקין: תודה רבה.

זאב אלקין: בבקשה, חבר הכנסת אילטוב.

רוברט אילטוב: העמדה העקרונית שלנו מול משאלי עם היא שבאופן כללי אנחנו מתנגדים למשאלי עם.

אחמד טיבי: הם מצביעים במקום העם.

רוברט אילטוב: יש בחירות.

רוברט אילטוב: אבל ללא שום קשר לנושא הזה, דאגתו של אחמד טיבי לתדמיתה של מדינת ישראל - - -

אחמד טיבי: לא דאגה, לחשוף את הפרצוף האמיתי.

רוברט אילטוב: אתה תמיד מדבר הפוך על הפוך, לכן כשאתה אומר שאתה חושף את הפרצוף, אתה בעצם דואג.

רוברט אילטוב: כך אני מבין אותך.

רוברט אילטוב: אני גם חושב שהנושא לא כל כך בוער.

רוברט אילטוב: אם תעלה את ההצעה להצבעה, אני אצביע אתך.

רוברט אילטוב: אבל אני חושב שאפשר ללכת לקראת האופוזיציה בנושא הזה, לתת כמה ימים להתייעצויות, ברוגע.

רוברט אילטוב: זה חוק חשוב, זה חוק מעניין.

רוברט אילטוב: אני חושב שהדיון בנושא הזה חייב להיות עמוק.

נסים זאב: אבל הדיון היה כבר במליאה בקריאה ראשונה.

רוברט אילטוב: אני חושב שהצעתה של חברת הכנסת דליה איציק היא די בסדר, ואני גם יודע שחלק מחברי המפלגה שלה תומכים בהצעת החוק.

זאב אלקין: הם היוזמים שלה.

דליה איציק: זה חוק של "קדימה".

דליה איציק: אבל את זה יריב לוין לא שמע, הוא יודע הכול.

רוברט אילטוב: לכן אני חושב שאם נדחה את זה ביום-יומיים, לא יקרה דבר.

רוברט אילטוב: אפשר להתייעץ בנושאים האלה.

רוברט אילטוב: אם תעלה את זה אצביע עם הקואליציה במקרה הזה, אבל אני חושב שאפשר ללכת לקראת האופוזיציה במקרה הספציפי הזה.

נסים זאב: אגב, גם אני הצעתי לדחות את זה למחר.

זאב אלקין: אני אגיב, כי הוזכרו כאן כמה דברים שדורשים הבהרה, ואז אציע את הצעתי.

זאב אלקין: כמובן אין כאן שום הפתעות, והדברים שעולים על סדר-היום לא מפתיעים אף אחד.

זאב אלקין: לסיעות יש מספיק זמן להתייעץ עם ראשי הסיעות והשרים הרלוונטיים.

זאב אלקין: בתגובה להערתו של חבר הכנסת בילסקי, אני דווקא נוהג בהרבה מאוד סוגיות לנסות לתאם את הדברים עם יושבת-ראש הסיעה הגדולה ביותר, ואפילו סדר-היום של הישיבה הזאת יוכיח, והיא תוכל להעיד על כך.

רוברט אילטוב: גם אני יכול להעיד על כך.

רוברט אילטוב: יש לכם רומן ארוך מאוד.

זאב אלקין: אבל כאן מדובר בהחלטה פרוצדוראלית, שאסביר לכם מה הנחיצות שלה.

זאב אלקין: לפני שוועדת הכנסת החליטה בכלל באיזו מסגרת תתקיים הדיון, למשל ועדת החוקה לא יכולה לקבוע מי החברים מטעמה לוועדה המשותפת.

דוד רותם: היא לא יכולה, כי אין ועדה משותפת.

זאב אלקין: אומר יושב-ראש הוועדה, שלפני שוועדת הכנסת החליטה על ועדה משותפת אין סיבה לוועדת החוקה לבחור את חבריה.

זאב אלקין: גם אנחנו כוועדת הכנסת נצטרך להחליט מי מהחברים שלנו ייצגו אותנו שם.

זאב אלקין: לאחר מכן חבר כנסת לא יכול לפנות לוועדה לבקש דין רציפות לפני שהוקמה הוועדה.

זאב אלקין: קודם מקימים את המסגרת, אחר כך הוא פונה רשמית ומבקש את החלת דין הרציפות, לאחר מכן הוועדה פונה לממשלה ומבקשת את חוות דעתה.

זאב אלקין: עוברים כמה שבועות, לממשלה יש זמן לגבש עמדה, ולאחר מכן רק מתחיל הדיון לעצם הנושא, שזה גם לא דיון בחוק אלא על החלת דין רציפות.

זאב אלקין: לאחר מכן זה עולה למליאה ולאחר מכן זה מגיע לדיון עצמו.

זאב אלקין: לכן לדחות את זה לתקופה ארוכה זה לא נכון, כי זה לא מאפשר בכלל להתחיל את הדיון בהצעת החוק.

זאב אלקין: היות שזאת היתה הצעת חוק שבכנסת הקודמת התקדמה כאן בתמיכה של רוב מכריע בכביש חוצה אופוזיציה-קואליציה, לכן חשוב לי במקרה הספציפי הזה, למרות הדחיפות, לתת את הזמן המינימאלי.

זאב אלקין: לכן הצעתי היא ללכת בעקבות הצעתו של חבר הכנסת זאב.

זאב אלקין: יש לנו ישיבה של ועדת הכנסת מחר, ומחר נקיים על הנושא הצבעה.

דליה איציק: אני לא מציעה שזה יהיה מחר.

דליה איציק: אני עצמי רוצה לדבר גם עם שר החוץ, ממש רוצה.

דליה איציק: אני לא אופוזיציה למדינת ישראל.

דליה איציק: אני יכולה להיות אופוזיציה לממשלה, וגם את זה אני עושה באופן מאוד מינורי.

דליה איציק: היות שהחוק הזה הוא חוק של קדימה, אני חושבת שצריך לשמוע מה זה עושה היום בחוץ.

דליה איציק: אשמח מאוד אם חבר הכנסת טיבי לא יצביע אתנו עכשיו, כי זה לא קשור לאופוזיציה, זה רק יעשה לי טוב.

דליה איציק: תסלח לי חבר הכנסת טיבי, זה לא אישי.

אחמד טיבי: זה סופר-אישי.

דליה איציק: אני חושבת שלא נכון לעשות את זה מחר.

דליה איציק: אפשר לעשות ביום שני הבא ואפשר ביום רביעי.

דליה איציק: שר החוץ הוא לא בכיס שלי.

זאב אלקין: מהיכרותי את שר החוץ ומהיכרותי אתך, בוודאי תוך יום אחד תוכלו לדבר.

דליה איציק: אין לי בעיה, אם אתה רוצה להצביע תצביע עכשיו.

דליה איציק: זה מאוד ילדותי.

דליה איציק: זה רק יוסיף.

יריב לוין: מדובר בהחלטה פרלימינארית של תחילה של תהליך ארוך.

יריב לוין: בואו לא ניפול לפח הזה.

דליה איציק: תסמוך עליו, הוא לא ילד קטן.

דליה איציק: הוא כבר עשה דברים יותר גדולים ממה שאתה מציע.

דליה איציק: אני מציע שתתנו לנו עוד יומיים לפחות.

יריב לוין: אני מציע להצביע עכשיו, ללא דחייה.

זאב בילסקי: לך בדרך המיצוע.

זאב בילסקי: הרמב"ם תמיד דיבר על שביל הזהב.

זאב אלקין: במסגרת הזאת אמרתי שכן אאמץ את הפנייה לדחייה, ומצד שני, כדי שלא יהיה ספק ולא תגידו שלא אמרתי, בכוונתי כן להביא את זה להצבעה מחר.

זאב אלקין: לא תוכננה ישיבה של ועדת הכנסת ביום רביעי.

זאב אלקין: אני לא בטוח שבשביל החלטה פרוצדוראלית כזאת צריך לכנס במיוחד את ועדת הכנסת.

זאב אלקין: מחר יש ישיבה של ועדת הכנסת, לכן הנושא הזה יעמוד על סדר-היום מחר.

זאב אלקין: אם אחת מהסיעות תמצא סיבה גדולה ומשמעותית שדורשת לדחות את זה עוד יותר, תבואו בדברים ותגידו.

זאב אלקין: אבל אני חושב ש-24 שעות זה זמן מספיק לקיים את ההתייעצויות, ולכן אני נוהג כאן לפי הצעתם של חבר הכנסת אילטוב וחבר הכנסת זאב, לדחות את הנושא הזה למחר.

זאב אלקין: תודה רבה.

זאב אלקין: תם סדר-היום.